b"\n_START_ARTICLE_\nVilhelm Dons\n_START_SECTION_\nBakgrunn\n_START_PARAGRAPH_\nVilhelm Dons var s\xc3\xb8nn av presten Fredrik Christian Dons (1836\xe2\x80\x931885) og Ebba Johanna Ullmann (1843\xe2\x80\x931908). Han hadde fire s\xc3\xb8sken, blant dem Ragna Thiis, gift med Jens Thiis, Margrete Kj\xc3\xa6r, gift med Nils Kj\xc3\xa6r og Kathrine Lie, gift med Erik Lie. Selv var han gift med journalisten, forfatteren og kvinnesaksforkjemperen Ella Anker (1870\xe2\x80\x931958), som var datter av Herman Anker og s\xc3\xb8ster av Katti Anker M\xc3\xb8ller. De ble skilt i 1907, og hadde ingen barn._NEWLINE_Ved Vilhelm Dons' f\xc3\xb8dsel var faren sekret\xc3\xa6r ved Det norske Missionsselskab i Stavanger, men han flyttet i 1875 til Troms\xc3\xb8, hvor han var stiftsprost. Fra 1882 var han redakt\xc3\xb8r for en avis i Trondhjem. Etter hans d\xc3\xb8d i 1885 flyttet moren og barna til Kristiania, hvor hun slo seg ned i Rosenborgbakken, p\xc3\xa5 hj\xc3\xb8rnet av Bogstadveien, hvor P. Chr. Asbj\xc3\xb8rnsen hadde bodd f\xc3\xb8r. Her f\xc3\xb8rte hun et \xc3\xa5pent hus for unge litterater. Dons-familiens hjem kom til \xc3\xa5 bli et slags arnested for nyromantikken._NEWLINE_Dons gikk ut av Gjertsens skole i Kristiania i 1886 med laudabilis pr\xc3\xa6 ceteris, og ble cand. juris i 1891. I 1890 var han formann i Studentersamfundet, enda han fremdeles var student. Tidligere hadde formannen som regel v\xc3\xa6rt en litt eldre mann.\n_START_SECTION_\nDikter, jurist\n_START_PARAGRAPH_\nI morens stuer samlet han sine jevnaldrende venner, Sigbj\xc3\xb8rn Obstfelder, Tryggve Andersen, Andreas Jynge, Jens Thiis og Vilhelm Krag, de unge nyromantikerne. Som formann i Studentersamfundet banet han ogs\xc3\xa5 vei for nyromantikken p\xc3\xa5 et samfunnsm\xc3\xb8te da Jens Thiis leste opp Samfundsavisens C-nummer med Vilhelm Krags dikt \xc2\xabFandango\xc2\xbb. Han fikk ogs\xc3\xa5 selv noen dikt p\xc3\xa5 trykk i Samtiden. Senere skrev han sammen med Hjalmar Christensen og Hugo Mowinckel en parodi p\xc3\xa5 nyromantikerne, diktsamlingen Rythmeskvulp (1895)._NEWLINE_Som ung jurist arbeidet Dons hos regjeringsadvokat Lasson, f\xc3\xb8r han begynte som overrettssakf\xc3\xb8rer i Kristiania i 1893 og ble h\xc3\xb8yesterettsadvokat i 1898. I 1896 deltok han i en landbrukskommisjon nedsatt av Stortinget, og ble i 1900 ansatt som konsulent i det nyopprettede Landbruksdepartementet. Han ble ekspedisjonssjef i 1902._NEWLINE_I 1906 ble Dons utnevnt til Norges konsul i Rio de Janeiro. \xc3\x85ret etter flyttet han til Kongo for \xc3\xa5 overta en stilling som dommer. Han d\xc3\xb8de i en ulykke p\xc3\xa5 en elveb\xc3\xa5t i 1908."